208/2010

fallist var á kröfu A um að þinglýsingarstjóri skyldi afmá erfðafestusamning úr fasteignabók og geta hans sjálfstætt í sömu bók. Í málinu leitaði A leiðréttinga á færslum í fasteignabók  sem áttu sér stað á árinu 1939. Talið var að ekki væri nú unnt með kröfu um leiðréttingu á færslu í fasteignabók samkvæmt 27. gr. þinglýsingalaga að fá dómsúrlausn um þann ágreining sem A hafi gert um efni og skráningu réttinda yfir fasteignunum. Var hinn kærði úrskurður því felldur úr gildi.

Dómur Hæstaréttar.

Mál þetta dæma hæstaréttardómararnir I-kvk-nf B-kvk-nf, G-kk-nf G-kk-nf og J-kk-nf S-kk-nf G-kk-nf.

Sóknaraðili skaut málinu til Hæstaréttar með kæru 24. mars 2010, sem barst réttinum ásamt kærumálsgögnum 6. apríl. Kærður er úrskurður Héraðsdóms Norðurlands eystra 15. mars 2010, þar sem fallist var á kröfu varnaraðila um að lagt yrði fyrir sýslumanninn á Akureyri að afmá erfðafestusamning 25. apríl 1939, með þinglýsinganúmer 385, úr fasteignabók vegna Norðurvegs 19, Hrísey, og geta hans sjálfstætt í sömu bók. Kæruheimild er í 5. mgr. 3. gr. þinglýsingalaga nr. 39/1978. Sóknaraðili krefst þess að hinn kærði úrskurður verði felldur úr gildi „og staðfest verði ákvörðun þinglýsingarstjórans á Akureyri að synja kröfu varnaraðila um að afmáningu (sic.) erfðafestusamnings dagsettum (sic.) 25. apríl 1939. ltr. F nr. 385 af blaði Norðurvegar 19, Hrísey, í fasteignabók sem og leiðréttingu á skjalnúmeri þinglýsts lóðarleigusamnings dagsettum (sic.) 25. apríl 1939 úr þinglýsingabók sem og leiðréttingu á skjalnúmeri þinglýsts lóðarleigusamnings dagsettum (sic.) 14. ágúst 1939 og skráningu stærðar lóðarinnar að Norðurvegi 19, Hrísey.“ Þá krefst hann málskostnaðar í héraði og kærumálskostnaðar.

Varnaraðili krefst staðfestingar hins kærða úrskurðar.

Dómkrafa sóknaraðila í héraði var eingöngu um að kröfu varnaraðila, sem laut að gjörðum þinglýsingarstjórans á Akureyri, yrði hafnað. Hann hafði þar ekki uppi framangreindar kröfur um staðfestingu dómsins á ákvörðunum þinglýsingarstjórans, svo illskiljanlegar sem þær eru, og koma þær því ekki til sérstakrar meðferðar fyrir Hæstarétti.

Í máli þessu leitar varnaraðili leiðréttinga á færslum í fasteignabók sem áttu sér stað á árinu 1939. Telur hann að mistök hafi leitt til þess að land, sem erfðafestusamningur 25. apríl 1939 tekur til, hafi orðið hluti af fasteigninni Norðurvegi 19, Hrísey. Fyrir liggur í málinu að réttindi til framangreindra fasteigna hafa gengið frá upphaflegum rétthafa til annarra og reisir sóknaraðili rétt sinn til þeirra á afsali 7. nóvember 1977. Telur hann sig þar hafa öðlast rétt til beggja spildnanna sem málið greinir og ekkert sé nú athugavert við að telja þær tilheyra sömu fasteign í fasteignabók.

Fallist verður á með sóknaraðila að ekki sé nú unnt með kröfu um leiðréttingu á færslu í fasteignabók samkvæmt 27. gr. þinglýsingalaga að fá dómsúrlausn um þann ágreining sem varnaraðili hefur gert um efni og skráningu réttinda yfir þessum spildum. Verður hinn kærði úrskurður því felldur úr gildi.

Samkvæmt þessum málsúrslitum verður varnaraðila gert að greiða sóknaraðila málskostnað í héraði og kærumálskostnað eins og nánar greinir í dómsorði.

Dómsorð:

Hinn kærði úrskurður er felldur úr gildi.

Varnaraðili, Akureyrarkaupstaður, greiði sóknaraðila, H-kk-þgf S-kk-þgf, samtals 350.000 krónur í málskostnað í héraði og kærumálskostnað.